Danmarks Cykle Union (DCU) får snart ny formand. Nuværende formand Henrik Jess Jensen genopstiller ikke på unionens årlige kongres 19. marts. Det bekræfter nordjyske Henrik Jess Jensen selv over for TV 2 SPORT onsdag. Den nye DCU-formand bliver med stor sandsynlighed Morten Anderson, der i dag er formand for DCU Sjælland. - Jeg giver stafetten videre til Morten Anderson så at sige. Han er kandidat, for det er jo en demokratisk forsamling, og med de valgregler kan der i teorien komme andre også, der stiller op. Men Morten har fået kabalen til at gå op i sit Distrikt Sjælland og er på den måde kandidat til posten, siger Henrik Jess Jensen, der har været formand i 7 år og siddet i DCU's bestyrelse i godt 11 år. - Vi har kigget ind i så stor en post i frivillighedens tegn, hvordan kan den løses. Derfor laver vi en organisering, hvor jeg indgår i forhold til det mere internationale arbejde, som jeg også i forvejen har en stor aktie i. Mange poster trækker tænder ud Henrik Jess Jensen er i dag også vicepræsident i Den Europæiske Cykelunion (UEC), ligesom han har et sæde i Den Internationale Cykelunions øverste organ, Management Committee. Henrik Jess Jensen fastslår, at Morten Anderson har hans fulde opbakning. - Jeg synes, at jeg har taget min føring i feltet, og jeg har så meget internationalt, plus at jeg har et fuldtidsjob ved siden af, som jeg også skal varetage og også trækker tænder ud. Så jeg har egentlig i en periode gået og skubbet på, og nu er kabalen gået op i det sjællandske, hvilket jeg hilser velkommen, siger Henrik Jess Jensen til TV 2 SPORT. Tidligere i sin periode som formand for DCU er Henrik Jess Jensen blevet kritiseret for sin ageren i tre konkrete sager om magtmisbrug og nepotisme. Over for TV 2 SPORT afviser han, at det forestående formandsskifte har noget med disse sager at gøre. Morten Andersons kandidatur offentliggøres i denne uge, oplyser DCU i en pressemeddelelse onsdag.

Opsummering:
Henrik Jess Jensen genopstiller ikke som formand ved Danmarks Cykle Unions årlige kongres senere i marts.